ระวังภัยก่อนใช้บัตรประชาชน ถูกอุปโลกน์สู่เจ้าของกิจการ
นายวุฒิไกร ลีวีระพันธุ์ อธิบดีกรมพัฒนาธุรกิจการค้า เปิดเผยว่า กรมได้ออกประกาศ เรื่อง แจ้งเตือนประชาชนให้ระมัดระวังการลงลายมือชื่อในแบบพิมพ์ เพื่อใช้ในการยื่นคำขอจดทะเบียนห้างหุ้นส่วนบริษัท ปี 2563 เพราะการจดทะเบียนจัดตั้งธุรกิจ โดยไม่มีเจตนาหรือจุดประสงค์ ที่จะดำเนินธุรกิจตามที่แจ้งไว้ ถือเป็นการแจ้งข้อมูลอันเป็นเท็จ ต่อนายทะเบียนและจดข้อความอันเป็นเท็จ ลงในเอกสารราชการ ถือเป็นความผิดตามประมวลกฎหมายอาญา มีโทษสูงสุดจำคุกไม่เกิน 3 ปี หรือปรับไม่เกิน 60000 บาท หรือทั้งจำทั้งปรับเนื่องจากกรมได้รับเรื่องร้องเรียนจากประชาชน ว่าถูกแอบอ้างชื่อ นำไปใช้จดทะเบียนจัดตั้งธุรกิจและการถูกโยงเข้ามาเป็นกรรมการบริษัท ทั้งที่เจ้าของชื่อไม่ทราบมาก่อน โดยพบว่าแบ่งออกเป็น 2 กลุ่ม คือ 1. กลุ่มบุคคลที่ต้องการจัดตั้งธุรกิจแต่นำชื่อของบุคคลอื่นมาแอบอ้าง เพื่อใช้ประกอบการยื่นจดทะเบียน จัดตั้งบริษัทเพื่อให้มีจำนวนผู้เริ่มก่อตั้งครบทั้ง 3 คน ตามที่กฎหมายกำหนด 2. กลุ่มรับจ้างขายชื่อ โดยยินยอมให้นำชื่อของตนเองไปใช้จดทะเบียนธุรกิจ ดังนั้น ขอแจ้งเตือนไปยังประชาชน ให้ระวังการถูกนำบัตรประจำตัวประชาชน และข้อมูลในบัตรไปสวมรอยจดทะเบียนจัดตั้งนิติบุคคลโดยไม่รู้ตัว เพราะการเริ่มต้นของธุรกิจ หากไม่ได้เกิดขึ้นมาจากความโปร่งใส ก็ย่อมมีแนวโน้มที่นิติบุคคลรายนั้นๆ จะประกอบธุรกิจที่ไม่ถูกต้องตามกฎหมาย.
กรมพัฒนาธุรกิจการค้าออกประกาศ แจ้งเตือนประชาชนให้ระมัดระวังการลงลายมือชื่อในแบบพิมพ์ เพื่อใช้ในการยื่นคำขอจดทะเบียนห้างหุ้นส่วนบริษัท ปี 2563 เพราะการจดทะเบียนจัดตั้งธุรกิจ
แอบอ้าง,จดทะเบียนจัดตั้งธุรกิจ,บัตรประชาชน,วุฒิไกร ลีวีระพันธุ์,สวมรอย